Siinne rahvaste, rahvuste ja religioonide paabel on põnev ja inspireeriv. Enamik suguvõsasid koosnevad inimestest mitme maa ja mere tagant, nii on mu endagi uuteks sugulasteks iiri, inglise, puerto rico ja itaalia päritolu rahvas. Sõprade ringkond on muidugi veelgi kirevam -  peaaegu kogu ÜRO on ilusasti esindatud, samuti on segasummas nii kristlaseid, moslemeid, budiste, anarhiste, taimetoitlaseid, gaysid ja isegi republikaane. Ja kui mõne suurema peo või tähtpäeva puhul see kamp kokku saab, oh imet - ei lähegi kakluseks, vaid kõik saavad omavahel viisakalt läbi. Muidugi tekitavad sellised teemad nagu poliitika ja religioon elavaid vaidluseid, aga oma seisukohti selgitakse hästi läbimõeldud argumentidega ega hakata väitluspartnerit kohe idioodiks kutsuma. Ameerika elusse on kerge  sisse sulada, sest kõik on kusagilt mujalt pärit.